b"\n_START_ARTICLE_\nMarvel Cinematic Universe\n_START_PARAGRAPH_\nAng Marvel Cinematic Universe (MCU) ay isang shared universe na nilika ng Marvel Studios na hango sa mga karakter na lumalabas sa mga komiks na inilalathala ng Marvel Comics. Kinabibilangan ito ng iba't ibang pelikula, mga komiks, maikling pelikula, mga palabas sa telebisyon, at mga seryeng digital. Ang MCU, katulad ng mga istorya sa komiks, ay may magkakaugnay na balangkas, mga karakter at tagpo. Si Phil Coulson, na ginagampanan ni Clark Gregg, ang natatanging orihinal na karakter ng MCU na lumabas sa lahat ng media ng MCU._NEWLINE_Ang unang pelikula ng MCU ay ang Iron Man (2008), na naging hudyat ng pagsisimula ng Phase One ng MCU at nagtapos sa pelikulang Marvel's The Avengers (2012). Nagumpisa naman ang Phase Two sa pelikulang Iron Man 3 (2013) at nagtapos sa Ant-Man (2015). Ang mga pelikulang ipinapalabas ngayon na nasa Phase Three ay nagsimula sa pelikulang Captain America: Civil War (2016) at ito ay magtatapos sa Avengers: Endgame (2019).\n_START_SECTION_\nMga pelikula\n_START_PARAGRAPH_\nNoong 2005, planong gumawa ng sariling pelikula ng Marvel Entertainment at ipalabas ang mga ito sa pamamagitan ng Paramount Pictures. Noon pa man, ang Marvel ay naglilimbag na ng ilang pelikula at kasama nito sa produksyon ang iba't ibang estudyo tulad ng Columbia Pictures, New Line Cinema at iba pa, kabilang na ang pitong-taon na kasunduan sa 20th Century Fox."